
[bookmark: Tyyppi]Kirjallinen kysymys
Vammaisten henkilöiden kuljetuspalveluista


[bookmark: Kohde]Eduskunnan puhemiehelle
Vammaisten henkilöiden mahdollisuudet liikkua itsenäisesti ja osallistua yhteiskunnan toimintaan ovat viime aikoina herättäneet kasvavaa huolta. Taustalla on vammaispalvelulain mukaisten kuljetuspalvelujen alueellisen käytön rajoittuminen sekä Kelan korvaamien taksikuljetusten uusi kilpailutus, jonka on arvioitu voivan heikentää erityisesti esteettömien taksien saatavuutta.

 Vammaispalvelulain 31 §:n mukaan muita kuin työ- ja opiskelumatkoja voi tehdä oman asuinkunnan alueella, toiminnallisiin lähikuntiin sekä oman elämän kannalta merkittäviin kuntiin. Lisäksi erityisestä syystä kertaluonteisia matkoja voi tehdä myös muiden kuntien alueelle.

Lain tarkoituksena on turvata vammaisten henkilöiden yhdenvertaisuus, osallisuus ja itsenäinen elämä. Käytännössä eri hyvinvointialueiden soveltamiskäytännöt ja kuljetuspalvelujen matkustusalueita koskevat päätökset ovat kuitenkin herättäneet huolta siitä, tulkitaanko lakia liian suppeasti. On tullut esiin tilanteita, joissa asiakkaiden aiemmin käyttämät laajemmat matkustusalueet ovat kaventumassa tai kuljetuksia ollaan rajaamassa käytännössä oman kunnan sisälle.

Tällainen kehitys voi vaikeuttaa esimerkiksi läheisten tapaamista, harrastuksiin osallistumista, yhdistystoimintaa ja muiden arjen kannalta tärkeiden asioiden hoitamista. Erityisen ongelmallista on, jos palvelujen saatavuus riippuu henkilön asuinkunnasta tai hyvinvointialueen omasta tulkintakäytännöstä.
 
Lain 31 § sisältää nimenomaisesti mahdollisuuden matkustaa toiminnallisiin lähikuntiin ja oman elämän kannalta merkittäviin kuntiin. Siksi on tärkeää varmistaa, etteivät hyvinvointialueiden yleiset ohjeistukset tai säästötoimet johda lain tarkoituksen vastaiseen tilanteeseen, jossa vammaisen henkilön tosiasiallinen liikkumisvapaus jää tarpeettoman suppeaksi.
 
Toinen huolenaihe liittyy Kelan korvaamiin taksikuljetuksiin. Vuoden 2027 alussa Kelan korvaamien taksimatkojen järjestämisvastuu siirtyy kilpailutuksessa valituille uusille palveluntuottajille ja sopimuskausi kattaa vuodet 2027–2030. Kilpailutuksen seurauksena taksiyrittäjien saamien korvausten taso on herättänyt huolta alan toimijoissa.

 Taksiyrittäjät ovat tuoneet esiin, että uusilla hinnoilla erityisesti esteettömien ajoneuvojen ja invataksien käyttäminen Kela-kuljetuksiin voi muuttua taloudellisesti kannattamattomaksi. Ajoneuvojen hankinta- ja ylläpitokustannukset ovat tavallisia takseja korkeammat, ja harvaan asutuilla alueilla kuljetuksiin liittyy usein pitkiä etäisyyksiä ja tyhjänä ajoa.

Mikäli yrittäjät päättävät vähentää Kela-kuljetuksia tai lopettaa niiden tarjoamisen kokonaan, seuraukset voivat olla vakavia erityisesti niille henkilöille, jotka eivät pysty käyttämään julkista liikennettä tai tavallista taksia. Kelan korvaamat kuljetukset ovat monille välttämätön edellytys lääkärikäynneille, hoitoon pääsylle ja kuntoutukseen osallistumiselle.

Kela on ilmoittanut seuraavansa uuden sopimuskauden palvelun toimivuutta entistä tiiviimmin. Seurannan lisäksi tarvitaan kuitenkin konkreettisia toimia, joilla varmistetaan esteettömien kuljetusten riittävyys koko maassa.

Kaksi edellä kuvattua muutosta kohdistuvat osittain samaan jo ennestään vaikeassa asemassa olevaan ihmisryhmään. Jos vammaispalvelulain mukaisia kuljetuksia rajataan alueellisesti ja samaan aikaan esteettömien taksien saatavuus heikkenee Kela-kuljetusten osalta, vammaisten ihmisten mahdollisuudet osallistua yhteiskuntaan ja käyttää palveluja voivat tosiasiallisesti kaventua merkittävästi. Kyse on vammaisten henkilöiden yhdenvertaisista oikeuksista, itsenäisestä elämästä ja mahdollisuudesta osallistua yhteiskuntaan asuinpaikasta riippumatta.
[bookmark: Perustelut][bookmark: Ponsi] 
Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavan kysymyksen:

Miten hallitus aikoo varmistaa, että hyvinvointialueet soveltavat vammaispalvelulain 31 §:ää yhdenmukaisesti siten, että vammaisten henkilöiden mahdollisuus käyttää kuljetuspalveluja toiminnallisiin lähikuntiin ja oman elämän kannalta merkittäviin kuntiin toteutuu lain tarkoittamalla tavalla,
aikooko hallitus selvittää, ovatko hyvinvointialueiden kuljetuspalvelujen matkustusalueita koskevat linjaukset ja käytännöt kaikilta osin vammaispalvelulain mukaisia, ja ryhtyä tarvittaviin toimenpiteisiin mahdollisten lainvastaisten tai kohtuuttoman rajoittavien käytäntöjen korjaamiseksi ja
miten hallitus aikoo varmistaa, että Kelan taksikuljetusten vuoden 2027 kilpailutuksen seurauksena ei synny alueellista tai asiakkaiden yhdenvertaisuuteen liittyvää ongelmaa kuljetusten saatavuudessa, erityisesti esteettömien ajoneuvojen ja invataksien osalta?
 
Helsingissä 9.11.2026


Laura Meriluoto [vasemmistoliitto]


Muut allekirjoittajat nimenselvennyksineen:











2
image1.png
oococo

nnn Lo

EDUSKUNTA
RIKSDAGEN





